Document ID: 32013D0662

A BIZOTTSÁG VÉGREHAJTÁSI HATÁROZATA
(2013. október 14.)
a 2009/767/EK határozatnak a tagállamok által felügyelt/akkreditált megbízható hitelesítésszolgáltatók listájának létrehozása, vezetése és közzététele tekintetében történő módosításáról
(az értesítés a C(2013) 6543. számú dokumentummal történt)
(EGT-vonatkozású szöveg)
(2013/662/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a belső piaci szolgáltatásokról szóló, 2006. december 12-i 2006/123/EK európai parlamenti és tanácsi irányelvre (1) és különösen annak 8. cikke (3) bekezdésére,
mivel:
(1)
Az eljárásoknak a belső piaci szolgáltatásokról szóló 2006/123/EK európai parlamenti és tanácsi irányelv szerinti egyablakos ügyintézési pontokon keresztül elektronikus eszközökkel történő teljesítését lehetővé tevő rendelkezések meghatározásáról szóló, 2009. október 16-i 2009/767/EK bizottsági határozat (2) arra kötelezi a tagállamokat, hogy tegyék közzé a minősített tanúsítvánnyal kísért, fokozott biztonságú elektronikus aláírások érvényességének ellenőrzéséhez szükséges adatokat. Ezeket az adatokat a tagállamoknak egységesen, az úgynevezett „megbízható szolgáltatók listája” használatával kell közzétenniük, amely az elektronikus aláírásra vonatkozó közösségi keretfeltételekről szóló, 1999. december 13-i 1999/93/EK európai parlamenti és tanácsi irányelvvel (3) összhangban a nyilvánosság számára minősített tanúsítványt kiállító és a tagállamok által felügyelt/akkreditált hitelesítésszolgáltatókra vonatkozó adatokat tartalmaz.
(2)
A 2009/767/EK határozat tagállami végrehajtásával kapcsolatos gyakorlati tapasztalatok azt mutatták, hogy a megbízható szolgáltatók listája által kínált előnyök maximalizálása érdekében bizonyos javításokra van szükség. Emellett az Európai Távközlési Szabványügyi Intézet (ETSI) a megbízható szolgáltatók listájára vonatkozóan új technikai leírást (TS 119 612) tett közzé, amely ugyan a határozat jelenlegi mellékletében foglalt leíráson alapul, egyúttal viszont számos ponton javításokat tartalmaz a hatályos leíráshoz képest.
(3)
Ebből kifolyólag a 2009/767/EK határozatot módosítani kell, hogy az megfeleljen az ETSI 119 612 technikai leírásnak és magában foglalja a megbízható szolgáltatók listáinak megvalósítását és használatát tökéletesítő és előmozdító szükséges változásokat.
(4)
Annak érdekében, hogy a tagállamok végrehajthassák a szükséges technikai módosításokat a megbízható szolgáltatók jelenlegi listáit illetően, helyénvaló, hogy e határozat 2014. február 1-jétől legyen alkalmazandó.
(5)
Az e határozatban előírt intézkedések összhangban vannak a szolgáltatási irányelvvel foglalkozó bizottság véleményével,
ELFOGADTA EZT A HATÁROZATOT:
1. cikk
A 2009/767/EK határozat módosítása
A 2009/767/EK határozat a következőképpen módosul:
1.
A 2. cikk a következőképpen módosul:
a)
Az (1), (2) és (2a) bekezdés helyébe a következő szöveg lép:
„(1) A tagállamok - a mellékletben meghatározott technikai leírásnak megfelelően - létrehozzák, vezetik és közzéteszik a megbízható szolgáltatók listáját, amely minimumkövetelményként tartalmazza a tagállam által felügyelt/akkreditált, a nyilvánosság számára minősített tanúsítványokat kiállító hitelesítésszolgáltatókra vonatkozó adatokat.
(2) A tagállamok a mellékletben meghatározott leírásnak megfelelően létrehozzák és közzéteszik a megbízható szolgáltatók listája géppel feldolgozható formáját. Amennyiben valamely tagállam úgy dönt, hogy a megbízható szolgáltatókat tartalmazó listáját emberi szemmel olvasható formában is közzéteszi, a megbízható szolgáltatók listája ezen formájának meg kell felelnie a mellékletben meghatározott leírás követelményeinek.
(2a) A megbízható szolgáltatók listájának eredetisége és integritása biztosítása érdekében a lista géppel feldolgozható formáját a tagállamok elektronikus aláírással látják el. Amennyiben valamely tagállam a megbízható szolgáltatók listájának emberi szemmel olvasható formáját is közzéteszi, gondoskodik arról, hogy a megbízható szolgáltatók listája ezen formája ugyanazokat az adatokat tartalmazza, mint a géppel feldolgozható forma, és azt a tagállam elektronikus aláírással látja el, amelyhez ugyanazt a tanúsítványt alkalmazza, mint a géppel olvasható formánál.”
b)
A cikk a következő (2b) bekezdéssel egészül ki:
„(2b) A tagállamok gondoskodnak arról, hogy a megbízható szolgáltatók listája géppel feldolgozható formája a közzététele helyén - a karbantartási célok kivételével - bármely időpontban folyamatosan hozzáférhető legyen.”
c)
A (3) bekezdés helyébe a következő szöveg lép:
„(3) A tagállamok bejelentik a Bizottságnak a következő adatokat:
a)
a megbízható szolgáltatók listája géppel feldolgozható formájának létrehozásáért, vezetéséért és közzétételéért felelős szervezet vagy szervezetek neve;
b)
a megbízható szolgáltatók listája géppel feldolgozható formájának közzétételi helye;
c)
kettő vagy több rendszerüzemeltető legalább három hónapos, elcsúsztatott érvényességi időszakokkal rendelkező nyilvános kulcsú tanúsítványa, amelyek a megbízható szolgáltatók listája géppel feldolgozható formájának elektronikus aláírására felhasználható titkos kulcsokhoz tartoznak;
d)
az a)-c) pontban említett adatokkal kapcsolatos minden változás.”
d)
A szöveg a következő (3a) bekezdéssel egészül ki:
„(3a) Amennyiben valamely tagállam közzéteszi a megbízható szolgáltatók listájának emberi szemmel olvasható formáját, a (3) bekezdésben említett adatokat az emberi szemmel olvasható formára vonatkozóan is be kell jelenteni.”
2.
A melléklet helyébe e határozat melléklete lép.
2. cikk
Alkalmazás
Ezt a határozatot 2014. február 1-től kell alkalmazni.
3. cikk
Címzettek
Ennek a határozatnak a tagállamok a címzettjei.
Kelt Brüsszelben, 2013. október 14-én.

Labels: 7
3
15